**Strigarea doare**

*Nicolae Nistor*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

STRIGAREA DOARE

autor Nicolae Nistor

am să tac indiferent de durere

ca icoanelor vorbitoare cu lacrimi uitate

în locul tăcerii mele

cad frunzele măturate de vânt

scaieți au obosit să strige de frig

am să tac în somn când mă aleargă visele

visele acelea nerostite nimănui

am să tac cu acele prinse de carne

am să tac cu sughițuri înecate

în sânge

creierul meu nu toarce

nu vede lumină de înger

am să tac ca un pustnic

miop privind către soare

și nu strig.. că strigarea doare...